Egyedi hangszer és exkluzív koncertek köré épül a Garden Wonder eddigi legnagyobb estje | phenom'enon magazin
2019.10.17., 18:09
Egy kertben megrendezett eseményből nőtte ki magát egy rendszeresen telt házas, különleges hangulatú koncertsorozattá a Garden Wonder. A világ minden tájáról érkeznek a fellépők a titkos budapesti helyszíneken megszervezett programra, amely már több mint két éve invitálja az érdeklődőket. Az október 19-ei alkalom egészen páratlannak ígérkezik: az előadók (így a holland zongorista-énekesnő, Lavalu, iamyank ezúttal Live Ensemble felállásban, valamint az amerikai Ed Prosek egy tizenhat fős nagyzenekarral és csak erre a fővárosi alkalomra kitalált fellépéssel) a bensőséges hangulatot ígérő koncertjeiken egy egyedülálló hangszeren, a David Klavins által tervezett Una Corda zongorán (is) zenélnek majd.
Egy solymári ház kertjében (innen is ered a neve) valósult meg az első Garden Wonder-est több mint két évvel ezelőtt, azóta pedig budapesti helyszínek (melyek között volt kávézó, ruhabolt, galéria és fodrászat is) egész sora fogadta be ezt a titkos koncertsorozatot. Az ötletgazda és főszervező Gulyás Hanna, aki a világ minden szegletéből invitál meg feltörekvő énekes-dalszerzőket és együtteseket, ráadásul külön törekszik arra is, hogy olyan előadók jöjjenek, akik azelőtt még nem léptek fel Budapesten.
Ed Prosek a februári Garden Wonder-eseményen | Fotó: Garden Wonder
Október 19-én egy egészen különleges Garden Wonder valósul meg. Az esemény a CAFe Budapest Kortárs Művészeti Fesztivál részeként jön létre, és ahogy az eddigiekben, úgy a programra jegyet váltók most sem tudhatják meg a helyszínt előzetesen, csupán 24 órával a koncert előtt derül fény arra, hova is kell utazni a zenei élményért. Annyi biztos, hogy a mostani hely az eddigi legnagyobb, amely befogadja a Garden Wonder estjét.
A szombati fellépők sorát Lavalu nyitja. A holland zongorista-énekesnő egyszer már zenélt Magyarországon, akkor a váci Klavins Piano Manufaktúrában kápráztatta el a közönséget érzelmekkel teli, lebilincselő előadásmódjával. A klasszikus zenei háttérrel bíró művésznő (eredeti nevén Marielle Woltring) “kortárs romantikusként” jellemzi magát biográfiájában, és napjaink kamarazenéjét testesíti meg. 2009 óta ad ki albumokat, legújabb lemeze, a Midair pedig még nincs egyhetes sem. Így minden bizonnyal hallhatjuk Lavalu legfrissebb szerzeményeit, és megismerhetjük diszkográfiája további kincseit.
Ha iamyankról van szó, az elmúlt évek tapasztalatai alapján szinte minden egyes koncertje előtt sejteni lehet, hogy valami újat, valami megismételhetetlent kapunk. Célja a folyamatos kísérletezés, fejlődés és megújulás, zenéjében a saját, eredeti hangzásvilág megalkotására és annak fejlesztésére fókuszál. Számos önálló koncertjét követően egyre gyakrabban látjuk a színpadon új alkotótársakkal, legyen szó például a Barta Gyömbérrel közösen vitt Atreyu’s Horse-ról vagy a Live Ensemble felállásról, amelyben számos hangszeres művész teljesíti ki Yank zenei ötleteit. Az október 19-ei Garden Wonderen ez utóbbi formációban áll színpadra a producer, egyben ez lesz az idei év utolsó iamyank Live Ensemble-koncertje is. Ígéretéhez híven megint egy izgalmas programmal készül: a zongorán, elektronikán és a nélkülözhetetlen vonósszekción kívül ezúttal fuvola és gitár is bekerült a megszólaló hangszerek közé.
A kaliforniai születésű, klasszikus zenei tanulmányokat végző, jelenleg Berlinben élő Ed Prosek megindító indie folk-pop dalaival fogja elvarázsolni a Garden Wonder közönségét. Egy valóban exkluzív koncertet hallhatnak majd az érdeklődők: az amerikai dalszerző-énekes az Európa-turnáját záró esten egy tizenhat fős vonóskísérettel (amely a Hungarian Studio Orchestra tagjaiból áll össze) fogja megszólaltatni a dalait, ezt az előadást pedig csak és kizárólag ezen az alkalmon lehet majd átélni.
A Garden Wonder következő eseményének további különlegessége, hogy az előadók a David Klavins által tervezett, egyedi zongorán, az Una Cordán játszanak majd.
Garden Wonder: The Big Secret – Ed Prosek (US) / iamyank Live Ensemble (HU) / Lavalu (NL)
Dátum: 2019. október 19. (szombat)
18.40 Lavalu
19.45 iamyank live ensemble
21.00 Ed Prosek
Helyszín: az esemény előtt 24 órával derül fény erre a fesztivál honlapján
Jegyár: 3800 Ft
Címkék: hungarian studio orchestra, iamyank live ensemble, lavalu, ed prosek, gulyás hanna, garden wonder, cafe budapest, cafe budapest kortárs művészeti fesztivál, david klavins, iamyank, programajánló, una corda
Koncert 2020-07-1
Koncert 2020-06-16
Itt vannak az első fellépők régiónk egyetlen idei nagyfesztiváljára, az újvidéki EXITre
Koncert 2020-06-4
Megtartják a Kolorádó fesztivált, itt az új dátum
Koncert 2020-05-25
Koncert 2020-05-20
2021-re csúszik 2020 egyik legjobb környékbeli fesztiválja – Mutatjuk a Pohoda-kalauzt!
Szerteágazó jelentéstartam és végtelen visszhangok a Törzs első instrumentális albumán
KLIPPREMIER! Vidám táncmulatság – mutatjuk nektek a Carson Coma első igazán bulis nyarát!